Peter Pellegrini

**Peter Pellegrini** (født 1975) er en slovakisk økonom og politiker (Smer) som fra 15. juni 2024 er Slovakias president. Han var også sitt lands statsminister fra 22. mars 2018 til 21. mars 2020. Pellegrini kom da fra stillingen som visestatsminister.

Peter Pellegrini fikk i april 2024 over 53 % av stemmene ved presidentvalget. Han regnes som nær alliert av statsminister Robert Fico og har vært skeptisk til støtten til Ukraina etter Russlands invasjon i 2022. Motkandidaten var Ivan Korcok som regnes som provestlig. Synet på krigen i Ukraina var sentralt i valgkampen.

## Liv og virke
### Bakgrunn
Pellegrini ble født 6. september 1975 i Banská Bystrica i daværende Tsjekkoslovakia som sønn av en lærermor og en bilmekanikerfar.

Han har delvis italienske forfedre som innvandret til Øvre Ungarn (Slovakia). Hans oldefar Leopoldo Pellegrini kom til det østerriksk-ungarske rike for å være med på byggingen av jernbanen mellom Levice og Zvolen. Han bestemte seg for å slå seg ned i Lehôtka pod Brehmi, i distriktet Žiar nad Hronom, etter å ha forelsket seg i en lokal jente, Maria Kunovská.

Pellegrini er utdannet ved universitetene i Banská Bystrica (Matej Bel-universitet, der han studerte økonomi) og Košice (*Technická univerzita v Košiciach*, der han fokuserte på bank, investering og finans). Deretter var han forretningsmann.

### Politiker
Han ble innvalgt til Slovaikas parlament, Nasjonalrådet, for det sosialdemokratiske partiet Smer – sociálna demokracia, i 2006, og ble gjenvalgt i 2010, 2012 og 2016.

I 2012 ble han statssekretær i finansdepartementet, en post som han bekledte i et par år til han i 2014 en kort tid fungerte som utdannelsesminister. Fra 25. november 2014 til 23. mars 2016 var Pellegrini president i parlamentet, , etter Pavol Paška.

I 2015 ble han utnevnt til *Digital Champion* for Slovakia, et oppdrag gitt av Den europeiske union for å fremme digitalisering i samfunnslivet.

Pellegrini etterfulgte i mars 2018 statsminister Robert Fico som gikk av etter mordet på journalisten Ján Kuciak og hans forlovede. Kuciak var en undersøkende journalist med interesse for økonomisk kriminalitet.

21. mars 2020 ble han etterfulgt som statsminister av Igor Matovič.

25. oktober 2023 ble han gjenvalgt som speaker i nasjonalrådet med 131 stemmer.

### Presidentkandidat
19. januar 2024 annonserte han etter å ha fått støtte fra tilhengere og koalisjonspartnere at han ville stille som presidentkandidat.

23. mars 2024 ble første runde i presidentvalget avholdt, og Pellegrini fikk 37.03% mot karrierediplomaten Ivan Korčok som vant med 42.52%. Den tidligere advokaten og dommeren Štefan Harabin kom på tredje plass med 11.74%. Foran andre runde fikk Pellegrini støtte fra flere av kandidatene som hadde falt ut.

6. april 2024, i andre valgomgang, vant Pellegrino med 53.12% mot Ivan Korčok som fikk 46.88%. Dagen etter bekreftet han at han trakk seg som leder for partiet Smer – sociálna demokracia og meldte seg ut av partiet i respekt for den uskrevne regel om at presidenten skal være partipolitisk uavhengig.

## President

Han ble tatt i ed som president 15. juni 2024 ved en høytidelighet i Nasjonalrådet i Bratislava.

## Referanser


## Eksterne lenker
* 
* 
*